open-index/open-wikipedia-markdown huggingface dataset:
Riaan Cruywagen

**Riaan Cruywagen** (* 5 Oktober 1945) is ’n Suid-Afrikaanse televisienuusleser en stemkunstenaar wat sedert 1975 by die SAUK en hul eerste televisie-uitsendings betrokke was. Cruywagen het oor sy loopbaan meer as 7&nbsp;000 televisie-aanbiedinge gedoen. Sy finale uitsending op SABC2 was die aand van 26 November 2012.

## Loopbaan 
Cruywagen wou aanvanklik ’n vlieënier van passasiersvliegtuie word. Hy begin egter sy loopbaan in 1965 as ’n joernalis waarna hy deeltyds by die SAUK in Kaapstad werk terwyl hy aan die Universiteit van Stellenbosch studeer.

In 1975 was hy ’n TV-nuusregisseur en moes op 26 November 1975 om 20:00 onbepland en onverwags as ’n nuusleser instaan. Die eerste storie wat hy die aand gelees het was oor die vonnisoplegging van Breyten Breytenbach tot nege jaar tronkstraf.

In Junie 2003, na openbare ontstokenheid oor berigte dat Cruywagen se kontrak by die SAUK nie hernieu sou word nie, is ’n skikking tussen die SAUK en UASA (United Association of South Africa) bereik. Sy kontrak is hernieu, en dit is aangekondig dat hy vir ’n tydperk met sy pligte sou voortgaan.  Na aanleiding van sy afwesigheid van die nuusspan tydens hierdie besprekings, het die Suid-Afrikaanse musiekgroep Zinkplaat die liedjie "Waar is Riaan" opgeneem.

[duimnael|250px|Vreemde [graffiti by Kayamandi, Stellenbosch.]]

duimnael|regs|200px|Riaan Cruywagen lees die nuus op TV.

Cruywagen se naam het tydens sy langdurige loopbaan sinoniem geraak met Afrikaanse televisienuus.  In die middel van die dekade 2000, na die kontrakhernieuwingskwessie, was Cruywagen weereens vir ’n tydperk in die fokus van populêre kultuur in Suid-Afrika, toe ’n aantal humoristiese e-posse en internetbladsye, wat oorspronklik na Chuck Norris en David Hasselhoff verwys het, gewysig is met sy naam in plek van hulle s’n. Humor met ’n Suid-Afrikaanse tema in ’n soortgelyke trant is ook gesirkuleer, meestal met verwysing na sy voortgesette jeugdige voorkoms en intellektuele vermoëns.

Hy het op Maandag 26 November 2012, op die dag en datum 37 jaar nadat hy by die SAUK begin werk het, afgetree,

Cruywagen het in rolprente verskyn waar hy gereeld homself as nuusleser vertolk het, insluitende ’n verskyning as Zoeloe-nuusleser in Leon Schuster se *Sweet ’n Short*-fliek. Hy het ook verskyn in die film Stander as a nostalgiese herinnering aan sy lang loopbaan as nuusleser.

## Filmografie 
* *Haas Das se Nuuskas* (1976 – televisiereeks)
* *Sweet ’n Short* (1991 – film)
* *Stander* (2003 – film)
* *Haas Das hou konsert* (2007 – film)

## Verwysings 
## Eksterne skakels 
* Who’s who of South Africa: Riaan Cruywagen  
* ’n Onderhoud met Riaan Cruywagen 
* SABC: Cruywagen bly  
* "Don’t Shoot", ’n dokumentêr oor Riaan Cruywagen in die *Why Democracy?*-reeks van 2007
British National Party

Die **British National Party** (BNP) is 'n verregse nasionalistiese politieke party in die Verenigde Koninkryk, gestig in 1982 deur John Tyndall.
Liberaal-Demokrate

[duimnael|links|upright|[Ed Davey is die party se huidige leier]]
Die **Liberaal-Demokrate** (Engels: **Liberal Democrats**, ook bekend as die **Lib Dems**) is 'n sosiaal-liberale politieke party in die Verenigde Koninkryk. Die party is in 1988 gestig deur Paddy Ashdown, deur die samesmelting van die Liberale Party en die Sosiale Demokratiese Party. Voor die tyd het die twee partye reeds sewe jaar lank 'n alliansie gevorm. Die Liberaal-Demokrate is die vierde grootste party in die Britse Laerhuis (*House of Commons*) na die Skotse Nasionale Party, die Arbeidersparty en die Konserwatiewe Party.

Die party bevorder sosiale liberalisme, met sterk ondersteuning vir grondwetlike hervorming, kieshervorming, burgerlike vryhede en hoër belasting vir publieke dienste. Die party is teen staatsbeperkings op individuele regte en ten gunste van 'n welvaartstaat wat die voorsien aan die behoeftes en geriewe van die lewe. Hulle ondersteun 'n veelsydige buitelandse beleid, is gekant teen die Britse deelame aan die Irakse Oorlog en ondersteun die onttrekking van troepe uit dié land.

Uit die drie hoofpartye is die Liberaal-Demokrate is die meeste ten gunste van die Europese Unie. Hulle neem ook 'n sterk omgewingsvriendelike standpunt in: hulle is ten gunste van hernieubare krag en verbintenisse tot groter afnames in die uitstoting van kweekhuisgasse.

## Verwysings 
## Eksterne skakels 
*  Amptelike webwerf
Editors

**Editors** is 'n Britse indierockgroep wat in 2002 gestig is en in Birmingham gebaseer is. Die groep het vantevore al as Pilot, The Price, en Snowfield bekend gestaan, en bestaan uit Tom Smith as voorsanger, ritmiese kitaarspeler en klavierspeler, Chris Urbanowicz as hoofkitaarspeler en sintetiseerderspeler, Russel Leetch as baskitaarspeler en agtergrondsang, en Ed Lay as trom- en perkussiespeler, asook as agtergrondsanger. Die groep se styl van duistere indierock word algemeen met die klank van groepe soos Echo and the Bunnymen, Joy Division, Interpol en U2 vergelyk.

Editors het tot dusver twee platinumstatus-ateljeealbums uitgereik waarvan gesamentlik meer as twee miljoen kopieë wêreldwyd verkoop is. Die groep se debuutalbum, *The Back Room*, is in 2005 vrygestel. Dit bevat treffers soos "Munich" en "Blood" en het in die jaar ná die vrystelling 'n Mercury-toekenningsnominasie ontvang. Die volgende ateljeealbum, *An End Has A Start*, het in Junie 2007 nommer-een posisie op die VK-albumranglys behaal en het die groep 'n Brit-toekenningsnominasie vir Beste Britse Groep besorg. Die album het ook 'n volgende Top-10-treffer gegenereer met "Smokers Outside the Hospital Doors".

Ná die groep se voortdurende sukses op die VK-ranglyste, uitverkoopte konserte en vele optredes by musiekfeeste, is Editors deur die The Mail on Sunday as die tweede grootste Britse musiekgroep, ná Arctic Monkeys, van die 2000-2009-dekade geprys.

## Diskografie 
* *The Back Room* (2005)
* *An End Has a Start* (2007)
* *In This Light and On This Evening* (2009)

## Verwysings 
## Eksterne skakels 
* Amptelike webwerf 
* MySpace-profiel 
* VK-aanhangerswebwerf
Arbeidersparty (Verenigde Koninkryk)

[duimnael|links|upright|Die huidige leier van die party, [Keir Starmer en Britse eerste minister.]]
Die **Arbeidersparty** (Engels: **Labour Party**, ook bekend as slegs **Labour**) is 'n sentrum-linkse politieke party in die Verenigde Koninkryk. Die Arbeidersparty is die regerende party in die VK. Die party is in 1900 gestig en het die Liberale Party vir die eerste keer in die algemene verkiesing van 1920 verbygesteek.

Onder leiding van Tony Blair het die party die algemene verkiesing van 1997 gewen en was sedertdien tot 2010 die party aan bewind in die Verenigde Koninkryk.

Tussen 2007 en 2010 was Gordon Brown die leier van die party, maar nadat hy die verkiesing van 6 Mei 2010 verloor het, het hy op 10 Mei 2010 bedank. Sy opvolger was Ed Miliband tot 2015. Van toe tot 2019 was dit Jeremy Corbyn en Sir Keir Starmer het op 4 April 2020 die leier van die Arbeidersparty geword. Na die algemene verkiesing van 2024 het die Arbeidersparty  'n groot oorwinning behaal en na die regering teruggekeer met Keir Starmer as eerste minister.

## Verwysings 
## Eksterne skakels 
*  Amptelike webwerf
Plaid Cymru

links|duimnael|Rhun ap Iorwerth, die huidige leier van die Plaid Cymru
**Plaid Cymru** (uitgespreek as [plaɪd ˈkəmri], en Wallies vir **Party van Wallis**) is 'n politieke party in Wallis (in die Verenigde Koninkryk), en is gestig in 1925, deur Lewis Valentine. Die huidige leier van Plaid Cymru is Rhun ap Iorwerth.
Dave Matthews

**David John "Dave" Matthews** (* 9 Januarie 1967, Johannesburg, Suid-Afrika) is 'n Amerikaanse Grammy-musikant. Hy is mees bekend vir sy rol as voorsanger, liedjieskrywer en kitaarspeler vir Dave Matthews Band. Hy het ook al as 'n solokunstenaar en met ander musikale kunstenaars soos Tim Reynolds, The Blue Man Group, en Trey Anastasio gewerk. Matthews hou hom soms ook akteur en het al in verskeie rolprente verskyn.

## Eksterne skakels 
* Amptelike webwerf
Loituma

**Loituma** is 'n a capella-kwartet van Finland wat die Finse sangtradisie met die klanke van die kantele kombineer. Die groep bestaan uit Sari Kauranen op sang en kanteles, Anita Lehtola-Tollin op sang en 'n vyfstring-kantele, Timo Väänänen op sang en kanteles, en Hanni-Mari Autere op stem, viool, vryfstring-kantele, altblokfluit, kontrabas en Lapin-tromme. In 1997 is die groep as Ensemble van die Jaar aangewys by die Kaustinen-volksmusiekfees.

## Diskografie 
* *Loituma* (Finland, 1995) / *Things of Beauty* (VSA, 1998)
* *Kuutamolla* (Finland, 1998) / *In the Moonlight* (VSA, 1999)

## Eksterne skakels 
* MySpace-profiel  
* Verdere inligting oor Timo Väänänen 
* Verdere inligting oor Hanni Autere 
* Verdere inligting oor Hanni Autere 
* Verdere inligting op NorthSide se webwerf  
* Leekspin.com, 'n internetfenomeen wat die groep wêreldwyd bekend gemaak het 
* Musikale analise van sommige van Loituma se werke  

### Beeldmateriaal 
* 'n Regstreekse opvoering van "Ievan Polkka"
Amarok

**Amarok** (uitspraak: ˈæmərɒk) is 'n vrye sagteware- musiekspeler vir Linux en ander weergawes van Unix. Dit gebruik kernelemente van die KDE grafiese omgewing, alhoewel dit onahanklik van die sentrale KDE-vrystellingsiklus vrygestel word. Die nuutste weergawe van die sagteware heet Amarok 2, is op 10 Desember 2008 vrygestel, en is 'n totale estetiese en funksionele herontwerp van die Amarok 1.4x-reeks. Om hierdie rede is sekere vorige funksionele eienskappe in die nuwe weergawe uitgelaat en moet dit eers aangepas word om in volgende weergawes van die program ingesluit te word. Die program is aanvanklik amaroK genoem, maar is in Junie 2006 na Amarok hernoem.

Ten spyte van die feit dat Amarok se kenteken op 'n wolf gebaseer is en dat die naam "amarok" of "amaroq" letterlik na die Inuktitut-woord vir "wolf" verwys, is die sagteware oorspronklik na die album *Amarok* van Mike Oldfield vernoem. Die 1.2-weergawe het oorspronklik 'n wolfikoon gehad, maar dit is later onttrek weens ooreenkomste wat dit met die kenteken van WaRP Graphics Inc. gehad het. Amarok se wolfkenteken is nou tot 'n mate gewysig waarin dit nie WaRP se kopieregte skend nie.

## Verwysings
Geiserik

duimnael|links|Die inname van Rome

**Geiserik** (of **Genserik**) (ca. 389 tot 25 Januarie 477) was tussen 428 en 477 koning van die Vandale en die Alane. Hy was in die 5de eeu een van die groot teenstaanders van die Romeinse Ryk en stigter van die Vandaalse Ryk in Afrika. Hy het veral bekend geword as 'n Vandalekoning wat vir meer as vyftig jaar daarin geslaag het om sy volk dominant te maak in die Middellandse See-gebied na die era van die Romeine. Na sy dood het die ryk gou ten gronde gegaan.
Grondwetlike monargie

[duimnael|400px|Kaart van hedendaagse [monargieë wêreldwyd:

]]

'n **Grondwetlike monargie** of **konstitusionele monargie** is 'n grondwetlike regeringsvorm, waar óf 'n verkose- óf erwende monarg die hoof van die staat is. Dit is anders as in 'n absolute monargie waar die koning of koningin die enigste bron van politieke mag is, aangesien hy of sy nie aan die grondwet gebonde is nie. Die meeste grondwetlike monargieë het 'n parlementêre stelsel (Australië, Bahrein, België, Denemarke, Japan, Jordanië, Kambodja, Kanada, Katar, Koeweit, Liechtenstein, Luxemburg, Maleisië, Marokko, Nederland, Nieu-Seeland, Noorweë, Spanje, Swede, Thailand, die Verenigde Arabiese Emirate en die Verenigde Koninkryk) waar die monarg die hoof van die staat is, maar 'n direk- of indirek verkose eerste minister die hoof van die regering is.
SV Falkensee-Finkenkrug

**SV Falkensee-Finkenkrug** is 'n sportklub uit Falkensee en Finkenkrug in die deelstaat Brandenburg in Duitsland. Behalwe sokker, het die klub ook afdelings vir onder meer gimnastiek, tafeltennis, pluimbal en vlugbal.

## Geskiedenis 
Die klub is in 1913 gestig as *FC Grün Weiß Rot Finkenkrug 82*, maar sedert 1916 was daar aparte klubs in die twee dorpe. Die huidige klub is op 17 Junie 1987 gestig met die samesmelting van *BSG Fleisch und Frischeierproduktion Falkensee* en *BSG Turbine Finkenkrug*. Die huidige naam is op 17 Mei 1990 aangeneem.

### Finkenkrug 
Die klub was aanvanklik bekend as *Sportverein Finkenkrug*. Die klub is in 1945 deur die Geallieerdes ontbind, maar is later die jaar as *Sportgemeinde Finkenkrug* herstig. Tussen 1949 en 1951 het die klub as *SG Neu Finkenkrug* bekend gestaan. In 1984 is die klub herdoop na *BSG Turbine Finkenkrug*.

### Falkensee 
Die klub het sedert 1916 as *FC Germania* bekendgestaan en in 1920 is die naam verander na *SV Seegeeld-Falkenhagen*. In 1945 is die klub deur die Geallieerdes ontbind, maar dis later herstig. In tipies Oos-Duitse styl het die klub hierna talle naamsveranderinge ondergaan: in 1950 is die klub na *Sportgemeinde Falkensee* herdoop; in 1952 is die klub herdoop as *BSG Einheit Falkensee*; in 1956 na *BSG Chemie Lichtenberg-Falkensee*; in 1969 na *Chemie Falkensee* en in 1973 na *BSG Fleisch und Frischeierproduktion Falkensee*.

## Onlangse ligaposisionering 
## Eksterne skakels 
* Amptelike klubwerf
Nelspruit-lughawe

Die **Nelspruit-lughawe** (IATA: **NLP**, ICAO: **FANS**) is Mpumalanga se tweede grootste lughawe, na die Kruger Mpumalanga Internasionale Lughawe (IATA: **MQP**, ICAO: **FAKN**).

Nelspruit-lughawe is suidwes van die stad geleë. Die lughawe is grotendeels deur die nuwe Kruger Mpumalanga Internasionale Lughawe vervang en word nie meer vir geskeduleerde passasiersvlugte gebruik nie. Sedert 2001 dien dit meestal vir algemene lugvaart.

Dit word deur die munisipaliteit besit en bedryf. Daar is meer as honderd vliegtuie op die lughawe gebaseer. Die meerderheid van die vliegtuie is in privaatbesit, maar daar is ook verskeie kommersiële vliegtuie wat hier gebaseer is. Daar is verskeie gemagtigde instandhoudingsorganisasies, brandbestrydings-, huurvlug- en opleidingsmaatskappye op die lughawe. Die lughawe word in sy potensiële bedrywighede beperk deur sy aanloopbaanlengte van 875 m (2870 voet). Die topografie van die gebied beperk verdere uitbreiding.

## Verwysings
Myst IV: Revelation

***Myst IV: Revelation*** is wys-en-kliek rekenaarspeletjie en die vierde in die *Myst*-reeks. Dit is die eerste speletjies in die reeks wat eksklusief op DVD vrygestel is ('n CD-weergawe sou 12 CD's nodig gehad het om al die data te bevat). Soos die vorige speletjie in die reeks, *Myst III: Exile*, kombineer *Revelation* vooraf gesintetiseerde grafika met digitale video, maar bevat dit ook intydse 3D-effekte om 'n groter gevoel van werklikheid te gee.

Die storielyn van *Revelation* voltooi dié van die oorspronklike *Myst*. Die speler word deur Atrus ontbied, 'n man wat skakels na ander wêrelde (sogenaamde *Ages* of "Tye") skep deur spesiale skakelboeke te skryf. Ongeveer 20 jaar vroeër toe Atrus se twee seuns byna al sy skakelboeke vernietig het, het Atrus hulle elk in 'n aparte Tyd gevangene geneem. Atrus versoek die speler om as 'n neutrale beoordelaar op te tree deur die broers in hulle Tye te besoek en te kyk of hulle tot inkeer gekom het. Kort na die begin van die spel verdwyn Atrus se jong dogter, Yeesha, en dit blyk dat een van haar twee broers haar ontvoer het. Die speler moet dus na elke broer se Tyd reis in 'n poging om Yeesha te red.

Die ontwikkeling van *Revelation* het meer as drie jaar geduur en Ubisoft het tot 80 werknemers gehad wat aan die speletjie gewerk het. Die musikant Peter Gabriel het sy stem verleen aan die klankbaan en die spel se oudio. Die klankbaan is deur Jack Wall gekomponeer (hy het ook die klankbaan van *Myst III: Exile* behartig). Die speletjie het oor die algemeen positiewe resensies ontvang, alhoewel sommige publikasies ontevrede was oor die speler se beheerskema. 

## Spel 
*Myst IV: Revelation* is 'n avontuurspel waarin die speler die rol inneem van 'n anonieme hooffiguur. Die speler ontdek interaktiewe wêrelde wat as *Ages* ("Tye") bekend staan deur die toetsbord of muis te gebruik. Tydens sy besoek aan die Tye, moet die speler raaisels oplos om die verhaal te laat vorder. Die speler kan nie na willekeur rondbeweeg nie, maar kan elke keer 'n skerm verder beweeg en dan hul blik op die toneel in enige rigting beweeg. 

Die muis se pyltjie bied visuele aanduidings vir moontlike aksies en bewegings. Die pyltjie verskyn as 'n hand, wat verander na gelang van watter aksies uitgevoer kan word. Indien dit byvoorbeeld moontlik is om in 'n spesifieke rigting te beweeg, verander die hand só dat 'n vinger in die rigting wys. Indien dit moontlik is om 'n item van nader te beskou, verander die hand in 'n vergrootglas, ensovoorts.

Om die speler by te staan bied die speletjie die moontlikheid om "foto's" te neem, so kan die speler skermskote vasvang wat moontlik leidrade bied vir raaisels later in die verhaal. Die speler het ook 'n dagboek waarin hy aantekeninge kan maak of leidrade neer kan skryf. Die gebeurtenisse wat voor die speletjie se tyd plaasgevind het, kan gesien word deur 'n spesiale amulet, wat herinneringe uit voorwerpe kan oproep.
Leopold I van België

**Leopold I** (*Leopold George Christian Frederick*; *Prins van Sakse-Koburg-Saalfeld* en later *Prins van Sakse-Koburg en Gotha*, *Graaf van Sakse*; 16 Desember 1790 - 10 Desember 1865) was vanaf 21 Julie 1831 tot sy oorlye die eerste Koning van België.

Hy was die stigter van die Belgiese lyn van die Huis van Sakse-Koburg en Gotha.

Sy kinders was Louis-Philippe, Leopold II (1835–1909), Philipp Graaf van Vlaandere (1837–1905) en Charlotte van Meksiko (∞ 1857 Keiser Maximilian van Meksiko).

Hy is in Koburg gebore en het in Laeken gesterf.
Konserwatiewe Party (Verenigde Koninkryk)

[duimnael|links|upright|Die huidige leier [Kemi Badenoch het Rishi Sunak in November 2024 opgevolg]]

Die **Konserwatiewe Party**, amptelik die **Conservative and Unionist Party**, is 'n sentrum-regse politieke party in die Verenigde Koninkryk. Die party is die amptelike opposisie sedert die verlies van mag in die algemene verkiesing van 2024. Dit was die meerderheidsparty in die Britse Laerhuis, die *House of Commons*, nadat dit in die algemene verkiesing van 2015 330 van altesaam 650 setels verower het, en was ook die grootste enkele party met 303 setels in die 55ste Parlement van die Verenigde Koninkryk tussen 2010 en 2015 toe dit 'n koalisieregering met die Liberaal-Demokrate gevorm het. Ook op plaaslike regeringsvlak was dit die grootste party met 8&nbsp;296 raadslede op daardie tydstip. 

Die Konserwatiewe Party is in 1834 gestig uit die geledere van die Tory-party - van daar die bynaam *Tories* - en was naas die Liberale Party die oorheersende krag in die politieke lewe van die 19de eeu. Nadat die Liberale Party deur steeds minder kiesers gesteun is, het die Britse Arbeidersparty (*Labour Party*) vanaf die 1920's die grootste politieke mededinger van die Konserwatiewes geword.

Konserwatiewe eerste ministers het gedurende die 20ste eeu altesaam 57 jaar as regeringsleiers gedien, insluitende Sir Winston Churchill wat dié amp vir twee termyne gevul het (1940–45, 1951–55), en Margaret Thatcher (1979–90). Gedurende mev. Thatcher se ampstermyne het die Britse ekonomie as gevolg van 'n beleid van ekonomiese liberalisering dramatiese omwentelinge ondergaan, terwyl Konserwatiewes toenemend euroskepties geword het.

Die huidige partyleier is sedert 2 November 2024 Kemi Badenoch.

## Verwysings 
## Eksterne skakels 
*  Amptelike webwerf
Orkney

**Orkney** kan verwys na:

*Orkney, Skotland, 'n eilandgroep in noordelike Skotland.
*Orkney, Noordwes, 'n dorp suid van Klerksdorp, in die Noordwesprovinsie (Suid-Afrika).
**Orkney Snork Nie, komiese Afrikaanse TV-program wat hier afspeel.
*Suidelike Orkneyeilande, 'n eilandgroep in die suidelike Atlantiese Oseaan.
Orkney, Noordwes

**Orkney** is 'n dorp suid van Klerksdorp in die Noordwesprovinsie, Suid-Afrika. Die dorp het aansienlike mediadekking in die laat 1980's en vroeë 1990's gekry as agtergrond vir die SAUK se sepie, Orkney Snork Nie.

## Geskiedenis 
'n Skotsman, ene Simon Fraser, was in die laat 1880's na die goudvelde in die Wes-Transvaal gelok. Hy was vanaf die Orkadiese (*Orkney*) eilande in Skotland afkomstig. Hy het sy myn Orkney genoem en so het die dorp bekend geraak. Die dorp is op 20 Maart 1940 geproklameer. Fraser se ou skag, waar erts met 'n kruiwa na die oppervlak gebring is, word nog steeds as 'n ventilasieskag vir Vaal Reefs gebruik.

Op 5 Augustus 2014 omstreeks 12:20 het 'n aardbewing, met episentrum 6&nbsp;km oos van Orkney plaasgevind. Die aardbewing het 5.3 op die Richterskaal geregistreer en is oor groot dele van Suid-Afrika gevoel. Nagenoeg 400 huise, drie klinieke en 'n paar skole is tydens die aardbewing beskadig.

## Omgewing 
duimnael|links|280px|Die verslete naambord op Orkney se treinstasie.

Orkney is op die oewers van die Vaalrivier geleë. Die Orkney-Vaal vakansieoord is ook hier ontwikkel. Die naaste buurdorp is Klerksdorp en dit lê ongeveer 180 km suidwes van Johannesburg naby die N12 nasionale pad.

## Sien ook 
* Gereformeerde kerk Orkney
* Lys van dorpe in Suid-Afrika
* NG gemeente Orkney

## Bron 
* Op Pad in Suid-Afrika. B.P.J. Erasmus. 1995. 

## Verwysings
Moepel

Die **moepel** (*Mimusops zeyheri*) is 'n boom wat deel van die Sapotaceae familie is. Die spesie is inheems aan Angola, Botswana, Demokratiese Republiek die Kongo, Eswatini, Malawi, Mosambiek, die Kaprivistrook in Namibië, Suid-Afrika, Tanzanië, Zambië en Zimbabwe. Die boom kom gewoonlik bergagtige streke voor  en in Suid-Afrika word dit aangetref in die warmer areas met somerreënvalseisoene, soos die bosveldbioom.

## Galery 

Lêer:Mimusops zeyheri01.jpg|Blomknoppe
Lêer:Mimusops zeyheri03.jpg|Blomme
Lêer:Mimusops zeyheri02.jpg|Vrugte

## Sien ook 
* Alfabetiese lys van Suid-Afrikaanse bome

## Bronne 
* REDLIST Sanbi
* Plants of the World Online
Trakai

**Trakai**, 'n stad met 'n oppervlakte van 11,5 vierkante kilometer en 'n bevolking van 4&nbsp;298 (2018), is een van die gewildste toeriste-aantreklikhede in Litaue. Die stad is 28 kilometer suidwes van die hoofstad Vilnius geleë en word gekenmerk deur sy ligging op 'n heuwelagtige skiereiland tussen die Tatare-meer (Litaus: *Totoriškių ežeras*) in die weste en die Bernhardinai-meer in die ooste, waaraan die Galvė-meer in die noorde aansluit. Trakai is sedert 1950 die administratiewe sentrum van die gelyknamige distriksmunisipaliteit.
duimnael|links|'n Brug verleen toegang tot die kasteel
duimnael|links|Die kasteel se binnehof
duimnael|links|Die waterkasteel se kapel
duimnael|links|'n Karaïetiese gebedhuis in Trakai
Die Gotiese waterkasteel van Trakai in die Galvė-meer, wat van rooi bakstene gebou is, is die enigste van sy soort in Oos-Europa. Die kasteel verwys na die beduidende rol wat Trakai as hoofkwartier van die Litause grootvorste en as tweede hoofstad van Litaue (ná Kernavė) in die Middeleeue gespeel het, onder meer as vesting gedurende die oorloë teen die ridders van die Duitse Orde. Dit is nooit ingeneem nie.

Die gelyknamige nedersetting Trakai het sy Middeleeuse straatrooster, wat van die 14de en 15de eeu dateer, bewaar. Die stad self het sy oorsprong in 'n aantal kleiner nedersettings wat in die vroeë 12de eeu langs versterkings ontstaan het, byvoorbeeld Ou Trakai (*Senieji Trakai*) drie kilometer suidoos van Trakai.

Ou Trakai is net soos die ander historiese nedersettings in die Historiese Nasionale Trakai-park geleë wat met sy oppervlakte van sowat 8&nbsp;200 hektaar ook altesaam 32 mere behels. 'n Ander belangrike besienswaardighede sluit die Karaïete-museum en historiese Karaïetiese houthuise in. Die Karaïete is 'n oorspronklik Joodse godsdienstige gemeenskap wat slegs die Tora erken en die Talmoed en Rabbynse tradisies verwerp het. In die 14de eeu het Karaïete hulle op die Krim-eiland gevestig. Op hul lang pad deur die Midde-Ooste het hulle 'n Turktaal as hul omgangstaal oorneem. Die Litause grootvors Vytautas het Karaïete en Tatare in die laat 14de eeu as paleiswagte vir sy kasteel in Trakai in diens geneem. Klein Karaïetiese gemeenskappe word tans nog in Warskou en Gdańsk aangetref.

## Eksterne skakel 
* ,  *Die historiese museum van Trakai*
Elaine Paige

**Elaine Paige** OBK (Orde van die Britse Koninkryk) (née **Bickerstaff**; * 5 Maart 1948) is 'n Engelse sangeres en aktrise mees bekend vir haar werk in musikale teater. 

Sy het in Barnett, Noord-Londen grootgeword, die Aida Foster-verhoogskool bygewoon en in 1964 haar debuut as professionele verhoogtoneelspeler gemaak. Haar verskyning in 1968 se vervaardiging van *Hair* het haar West End-debuut gemerk.

## ‎Ateljeealbums 
* Sitting Pretty (1978)
* Elaine Paige (1981)
* Stages (1983)
* Cinema (1984)
* Love Hurts (1985)
* Christmas (1986)
* The Queen Album (1988)
* Love Can Do That (1991)
* Romance and the Stage (1993)
* Piaf (1994)
* Performance (1996)
* Essential Musicals (2006)
* Elaine Paige Live (2009)
* Elaine Paige and Friends (2010)

## Verwysings 
## Eksterne skakels
Richard Quest

**Richard Austin Quest** (* 9 Maart 1962 in Liverpool) is 'n Engelse joernalis en verslaggewer wat op die CNN International-weergawe  van die Cable News Network in Londen gebaseer is. Quest is gay en Joods en het 'n posaanbieding van die Engelse weergawe van die Midde-Oosterse televisienuusnetwerk Al Jazeera afgekeur omdat hy "nie goed sou inpas nie".

## Verwysings 
## Eksterne skakels 
*  CNN-personeelbiografie
*  CNN *Business Traveller* (Afrikaans: *Besigheidsreisiger*)
*  CNN *Quest*
*  New York Post inligting oor Quest se arrestasie
Kaiser Chiefs

:*Hierdie artikel handel oor die Britse musiekgroep. Vir die Suid-Afrikaanse voetbalklub, sien Kaizer Chiefs.*

**Kaiser Chiefs** is 'n Engelse indierockgroep van wat in 1997 in Leeds tot stand gekom het. Hulle is na die Suid-Afrikaanse voetbalklub Kaizer Chiefs FC vernoem, 'n klub waarin voormalige Leeds United A.F.C.-voetbalspeler Lucas Radebe gespeel het. Die groep se debuutalbum, *Employment*, is in 2005 vrygestel. Dit is hoofsaaklik deur die new wave en punkrock-musiek van die laat 1970's geïnspireer en was internasionaal suksesvol met verkope van meer as drie&nbsp;miljoen. In 2005 het die album op die kortlys vir die Mercury-toekenning verskyn. Kaiser Chiefs se tweede ateljeealbum, *Yours Truly, Angry Mob* (2007) het die nommereen-treffer (in die Verenigde Koninkryk), "Ruby", bevat. In Oktober 2008 is hul derde album, getiteld *Off with Their Heads*, vrygestel.

## Albums 
|- align=center
|align=left|*Employment*||2005||-||||||
|- align=center
|align=left|*Yours Truly, Angry Mob*||2007||-||||||
|- align=center
|align=left|*Off with Their Heads*||2009||-||||||
|}

## Verwysings 
## Eksterne skakels 
* Amptelike webwerf
Kaizer Chiefs

:*Hierdie artikel handel oor die Suid-Afrikaanse sokkerklub. Vir die Britse musiekgroep, sien Kaiser Chiefs.*

**Kaizer Chiefs** is 'n Suid-Afrikaanse sokkerklub wat op 7 Januarie 1970 in Soweto, Johannesburg gestig is. Die span se bynaam is *Amakhosi*, wat "here" of "kapteine" in Zoeloe beteken. Hulle speel gewoonlik hulle tuiswedstryde by die FNB-stadion of by die Ellis Park-stadion. In terme van sukses is die klub een van die grootste sokkerklub in die land. Dit is ook die klub met die meeste aanhangersna raming het hulle meer as 16&nbsp;miljoen ondersteuners in Suid-Afrika en in die nabye Botswana, Zimbabwe en Zambië.
*Kaizer Chiefs* ondervind strawwe mededinging van die ander span uit Soweto, Orlando Pirates. Die Soweto Derby tussen die twee spanne is een van die bekendste derbies in Afrika.

## Erelys 
* **Kampioen van Suid-Afrika (11)**
: 1973/74, 1975/76, 1976/77, 1978/79, 1980/81, 1983/84, 1988/89, 1990/91, 1991/92 2003/04, 2004/05
* **Suid-Afrikaanse Beker (14)**
: 1971, 1972, 1976, 1977, 1979, 1981, 1982, 1984, 1987, 1992, 2000, 2006, 2013, 2025
: (naaswenner (5): 1975, 1978, 1988, 1993, 1999)
* **CAF Bekerwennerbeker (1)**
: 2001
* **CAF Superbeker**
: (naaswenner (1): 2001)

## Beroemde sokkerspelers 
*  Kaizer Motaung
*  Bernard Parker
* Siphiwe Tshabalala

## Eksterne skakels 
* Kaizer Chiefs se amptelike webwerf
The Unicorns

**The Unicorns** was 'n indiepopmusiekgroep vanuit Montreal, Quebec (Kanada) wat in Desember 2000 deur Nicholas Thorburn en Alden Penner gevorm is en later deur Jamie Thompson in Desember 2003 aangevul is.

## Diskografie 
### Albums 
* *Three Inches of Blood* (vroeëre aparte demos)
* *Unicorns Are People Too* (Caterpillars of the Community, 500 kopieë, Maart 2003)
* ''Who Will Cut Our Hair When We're Gone?'' (Alien8, November 2003; Swart/Pienk viniel op March 2004 vrygestel)

## Verwysings
Lucas Radebe

**Lucas Valeriu Ntuba Radebe** OIS (gebore op 12 April 1969 in Soweto) is 'n voormalige Kaizer Chiefs-, Leeds United- en Suid-Afrikaanse sokkerspeler. Hy het vir die Suid-Afrikaanse nasionale sokkerspan uitgedraf van 1992 tot 2003, en was ook in daardie tyd die kaptein van die Bafana Bafana.

Radebe het aan die einde van 2005 by Leeds afgetree uit professionele sokker.

## Eksterne skakels 
*  'n Kort dokumentêr wat Lucas se geskiedenis terug tot in sy tuisdorp Umlazi dek
Shugo Tokumaru

**Shugo Tokumaru** (Japannees: トクマルシューゴ) (* 1980) is 'n Japannese musikant en multiïnstrumentalis wie se styl invloede van pop, volksmusiek, en elektroniese musiek inkorporeer. Hy is ook lid van die groep Gellers. Sy eerste soloalbum, *Night Piece*, is in 2004 vrygestel en sy tweede album, *L.S.T.* in 2005. Sy nuutste album, *Exit*, is op 19 Oktober 2007 deur P-Vine in Japan vrygestel. Almost Gold het *Exit* op 2 September 2008 internasionaal vrygestel.

## Eksterne skakels 
* Amptelike webwerf
* Shugo Tokumaru op NPR Music
* Shugo Tokumaru op HearJapan
* Jrawk-resensie van die album "Exit"
Gareth Cliff

**Gareth Rhydal Cliff** (* 26 Augustus 1977 te Pretoria) is 'n Suid-Afrikaanse omroeper en televisiepersoonlikheid. Cliff het sy radioloopbaan in 1998 by Tuks FM in Pretoria begin en later by 702 Talk Radio as vervaardiger aangesluit terwyl hy nog 'n student was. Hy het by daardie radiostasie gewild geword en het later John Berks se pos op die *702 Breakfast Show* in 2001 oorgeneem. 

In 2003 het hy 'n posaanbieding van die SAUK-jeugradiostasie 5FM aanvaar en lei tans die oggendprogram daar. Op 10 Maart 2004 is Cliff vir twee dae by die 5FM-stasie geskors nadat hy die vorige dag 'n foponderhoud met Jesus van Nasaret gevoer het en klagtes van die publiek gelok het. In sy voorafopgeneemde onderhoud het Cliff ook die rol van Van Nasaret behartig en dus met homself gepraat. Hy voer egter aan dat hy nie die Christelike religie wou satiriseer nie, maar eerder *The Passion of the Christ*-rolprent wat daardie maand in Suid-Afrika vrygestel sou word.

## Verwysings 
## Eksterne skakels 
* Amptelike webwerf
* Amptelike biografie 
* Who's Who SA-profiel
Conservapedia

**Conservapedia** is 'n Engelstalige inligtingsprojek wat op die idee van 'n aanlynensiklopedie soos Wikipedia geskoei is en hoofsaaklik inligting vanuit 'n Amerikaans-nasionalistiese, Christelik-konserwatiewe en jong-aarde-kreasionistiese perspektief bevat. Dit is in 2006 deur regsgeleerde en sosiaalwetenskaponderwyser Andy Schlafly, seun van konserwatiewe aktivis en stigter van Eagle-forum, Phyllis Schlafly, gestig. Hy voer aan dat hy gemotiveerd was om die projek te begin deurdat die vrye aanlynensiklopedie Wikipedia volgens hom liberaal, anti-Christelik en anti-Amerikaans was.

Daar bestaan menige redaksionele verskille tussen Conservapedia en Wikipedia. Schlafly het geglo dat sommige van Wikipedia se beleide tot subjektiwiteit in die ensiklopediese inhoud gelei het. Volgens Conservapedia se beleid kan byvoorbeeld slegs gebruikers wat met 'n rekening wat in hul werklike naam geregistreer is, wysigings aanbring, alhoewel hierdie beleid nie altyd moontlik is om toe te pas nie. 'n Stel beleide, getiteld die *Conservapedia Commandments* (Afrikaans: *Conservapedia-gebooie*), bepaal redaksionele prosedures op die webwerf. Artikels en ander inhoud op die webwerf sluit gewoonlik kritiek van Wikipedia en sy, volgens Conservapedia, liberale ideologie in.

Conservapedia is een van verskeie konserwatiewe en Christelik-getematiseerde webwerwe wat die uitleg van hoofstroomwebwerwe na-aap om verregse of fundamentalistiese Christelike alternatiewe te bied. Die webwerf is al gekritiseer, beide van binne en buite die Verenigde State van Amerika, vir subjektiwiteit en onakkuraatheid.

## Verwysings 
## Eksterne skakels 
*  Amptelike webwerf
Pous Sixtus

**Pous Sixtus** kan verwys na 'n aantal pouse van die Rooms-Katolieke Kerk, nl.:

*Pous Sixtus I (115 – 125)
*Pous Sixtus II (257 – 258)
*Pous Sixtus III (432 – 440)
*Pous Sixtus IV (1471 – 1484)
*Pous Sixtus V (1585 – 1590)
Muur

duimnael|200px|regs|'n Baksteenmuur.
duimnael|200px|links|'n Muur wat met verskillende soorte bakstene gemessel is.

'n **Muur** is 'n struktuur wat gebou is. Gewoonlik word 'n muur gebruik om die dak van 'n gebou te ondersteun of om 'n area af te skerm. 'n Muur kan ook gebruik word om 'n gebou in kamers te verdeel.

## Sien ook 
* Keermuur

## Eksterne skakels 
*
Akrosoom

In die spermatosoa (ook bekend as sperm/spermselle) van baie diere, is die **akrosoom** die organel wat ontwikkel oor die voorste helfte van die sperm se kop. Dit is 'n dopagtige struktuur wat ontwikkel van die Golgi-apparaat. Akrosoomvorming is afgehandel gedurende ontwikkeling in die testes. In soogdiere in die infraklas Eutheria, bevat die akrosoom sekere verterings ensieme (insluitende hialuronidase en akrosien).  Hierdie ensieme word vrygestel wanneer die sperm in die omgewing van die eiersel kom, en breek die buitenste membraan van die ovum, genaamd die zona pellucida af, wat die haploïede selkern in die sperm toelaat om saam te smelt met die haploïede kern van die ovum.

'n Sekere persentasie van sperme verloor hul akrosoom sonder chemiese stimulasie vanaf die ovum. In so geval word dit n "spontane akrosoomreaksie" genoem, en so sel is nie in staat om die eiersel te bevrug nie. Sommige sperme verloor ook hul akrosoom spontaan wanneer hulle doodgaan. Albei hierdie weergawes van die spontane akrosoomreaksie moet in ag geneem word wanneer die persentasie akrosoom-intakte selle geëvalueer word. Hierdie evaluasie kan op verskeie maniere gebeur, waarvan fluoressensiemikroskopie en vloeisitometrie twee populêre metodes is.

## Sien ook 
* Akrosoomreaksie
* Kapasitasie

## Verwysings
Viljoensdrif

**Viljoensdrif** is 'n dorp in die verrenoorde van die Vrystaat, in Suid-Afrika. Die dorp is 10&nbsp;km noordoos van Sasolburg en baie naby aan Vereeniging in Gauteng geleë.

## Sien ook 
* NG gemeente Viljoensdrif
* Lys van dorpe in Suid-Afrika

## Verwysings
Spermsel

[duimnael|'n Spermsel penetreer ’n [Eier (biologie)|ovum vir bevrugting.]]
’n **Sperm** (meervoud: sperma) is ’n manlike geslagsel of gameet. Dit word ook ’n **spermatosoön** (meervoud: spermatosoa) genoem, van die Griekse woorde σπέρμα, "saad", en ζῷον, "lewende wese".

Die menslike spermsel is haploïed en bevat dus slegs die helfte soveel chromosome as die liggaamselle van die vader. Dit moet dus saamsmelt met die vroulike gameet, die ovum (eiersel), om bevrugting te bewerkstellig en ’n sigoot te vorm wat gewoonlik verder tot ’n embrio ontwikkel. Die sigoot is dus ’n diploïede sel met ’n volledige getal chromosome (twee halwe stelle, een van elke ouer). 

In die mens bevat elke gameet, manlik of vroulik, ’n unieke geslagschromosoom wat tydens bevrugting die geslag van die sigoot bepaal. Die eiersel sal altyd ’n X-chromosoom bydra, maar ’n spermsel kan ’n X- óf Y-chromosoom bevat. As die sperm wat die ovum bevrug ’n X-chromosoom het ('n 50/50-kans), sal die sigoot vroulik wees met ’n genotipe "XX". As die sperm egter ’n Y-chromosoom bevat, sal die sigoot manlik wees met die genotipe "XY".

Die sperma van diere word vervaardig deur spermatogenese in die manlike geslagskliere (testes/testikels) deur middel van meiotiese selverdeling.  Dit word na buite die liggaam vervoer in ’n vloeistof bekend as semen tydens ’n proses bekend as ejakulasie.  Elke dier se sperma lyk mikroskopies effens anders en het unieke eienskappe. Die morfologie van die kopgedeelte is dikwels kenmerkend van ’n sekere spesie, hoewel die spoed waarteen die sel swem, hoe lank die selle buite die manlike liggaam leef en die getal selle in ’n millileter semen alles eienskappe is wat tussen spesies verskil.  
 
## Anatomie 
'n Spermsel bestaan uit ’n kop, middelstuk en stert.  

Die kop word omring deur die kapselstruktuur genaamd die akrosoom, wat ensieme bevat wat penetrasie van die ovum moontlik maak. Dit bevat ook die selkern met die dig verpakte chromatienvesels (DNA) wat uiteindelik tydens bevrugting in werking tree.  

Die middelstuk het ’n sentrale filamentagtige kern met baie mitochondria wat dit omring. Die groot getal mitochondria is nodig om ATP ('n energieryke molekule) te vervaardig wat die reis deur die vroulike geslagstelsel tot by die eiersel moontlik maak.

Die stert, of flagellum, voer voortdurende swiepbewegings uit wat die spermatosoön vorentoe dryf.

duimnael|center|550px|’n Menslike sperm.

## Sien ook 
* Urologie

## Eksterne skakels 
* Die Handboek van Andrologie 
* Spermhiperaktiwiteit
* Stadiger bevrugting "lei tot seuns"
Padang

**Padang** (Indonesies: veld/vlakte) is 'n stad in Indonesië op die Sumatra-eiland in die Wes-Sumatra-provinsie. Padang is die provinsiale hoofstad.

Padang het sedert 2005 'n nuwe lughawe: *Minangkabau International Airport*.

duimnael|links|400px|Universiteit van Padang

## Geskiedenis 
Op 30 September 2009 het 'n aardbewing geboue laat ineenstort en tweeduisende mense omgekom.
Banda Atjeh

**Banda Atjeh** (Indonesies Banda Aceh = Hawe van Atjeh) -vroeër Kota Radja = Koningsstad- is 'n stad in Indonesië op die Sumatra-eiland. 

duimnael|300px|links|Die Tsoenami van 2004 verwoes 60% van Banda Atjeh
Dallas

**Dallas** is die derde grootste stad in die Amerikaanse deelstaat Texas. Dit is ook die negende grootste stad van die Verenigde State met 1,3 miljoen inwoners. Die metropolitaanse gebied van Houston het 'n bevolking van 6,3 miljoen. Die stad is bekend vir sy ryk oliemaatskappye.

Dallas ontstaan in 1841 en is na adjunkpresident George M. Dallas genoem. John Neely Bryan bou in dieselfde jaar 'n huisie naby die Trinityrivier en begin 'n veerdiens. Die huisie is steeds in die middel van Dallas te sien.

Op 22 November 1963 is president John F. Kennedy tydens 'n rytoer in Dallas vermoor, vermoedelik deur Lee Harvey Oswald.

## Sport 
Dallas was een van die gasheerstede tydens die FIFA Sokker-Wêreldbekertoernooi in 1994 en die T20I-wêreldbeker 2024. Tydens die FIFA Sokker-Wêreldbekertoernooi in 2026 sal weer wedstryde hier aangebied word.

## Besienswaardighede 
* *Sixth Floor Museum* in die Dallas County Administrasiegebou, Lee Harvey Oswald het na bewering vanuit die gebou op John F. Kennedy geskiet.
* *Southfork Ranch*, woonhuis van die Ewing-familie in die gewilde Dallas-televisiereeks.
* *Nieman-Marcus*, winkelgroep wat sy oorsprong hier het.

## Sien ook 
* Dallas/Fort Worth Internasionale Lughawe
* John F. Kennedy-sluipmoordsamesweringsteorieë
* Dallas (TV-reeks)

## Verwysings 
## Eksterne skakels 
*  
*  Amptelike webwerf
Dog Detachment

**Dog Detachment** is 'n Suid-Afrikaanse viermanskapmusiekgroep van die 1980's wat bestaan het uit die Armstrongbroers, Alan, Brian en Terry Armstrong en Mike Adams. Hulle musiek kan as New Wave bestempel word, met 'n goeie dosis vroeë invloed deur groepe soos *Echo & the Bunnymen*, *The Clash* en *The Sex Pistols*.

Hulle lied *White Flag* het goed onder die plaaslike treffersparade en plaaslike alternatiewe musiek ondersteuners gevaar. Die groep is vroeg in 1980 gestig, terwyl die broers aan Wits gestudeer het en hulle eerste optrede was in Maart 1980 met hulle eerste vrystelling 'n 45-rpm enkelsnit genaamd *Why* met *In the City* op die B-kant. Hulle tweede vrystelling was ook 'n 45-rpm enkelsnit in November 1981 - *Machines* met *Third World War* op die B-kant. Die opname van hulle eerste vollengte album getiteld *The Last Laugh* het vyf maande geduur en is afgehandel in Maart 1983.

Hulle tweede album *Fathoms of Fire* is grootliks op eie koste geskep met die broers wat die liedjies geskryf het, die opname en klankproduksie hanteer het en die album onder hul eie etiket Rampant Records vrygestel het.

## Albums 
**The Last Laugh* (1983)
**Fathoms Of Fire* (1985) 
**Barriers* (1989) 
**Best Kept Secrets* (Versameling)

## Verwysings
Datametrie

**Datametrie** is 'n vakgebied wat ditself besig hou met die studie van datameting. Die studieveld behels vakke soos inleidende wiskunde, wiskundige statistiek en rekenaarprogrammering. Die kursus, vroeër jare by UNISA as 'n Nasionale Diploma aangebied, word tans as 'n sertifikaat by UNISA aangebied en kan gewoonlik oor 'n periode van twee jaar voltooi word.

## Verwysings
Banksy

**Banksy** is 'n wêreldbekende dog anonieme, Britse kunstenaar, wat veral bekend geword het vanweë sy graffiti. Daar word ook bespiegel dat die Switserse kunstenaar Maître de Casson Banksy kan wees. Maître de Casson ontken dit op sy webwerf. Sy werke is dikwels polities of satiries van aard en kan in verskillende Europese stede gevind word. Sy werke is ook al ontdek in die Verenigde State en Palestynse gebiede.

Alhoewel daar baie gissings oor sy ware naam is (Robert of Robin Banks of Robin Gunningham, volgens verskeie bewerings), weet niemand regtig iets van hom af nie. Wat wel bekend is, is dat hy in die vroeë 1990's lid was van die *DryBreadZ Crew*, 'n graffitibende in Bristol, Engeland. Sy werk het mettertyd in meer stede begin verskyn en is deur meer en meer mense herken en as kuns erken, tot so 'n mate dat die veilingshuis Christy's (in Londen) in 2007 drie van sy werke verkoop het vir £102&nbsp;000 (*Bombardering van Middel-Engeland*), £37&nbsp;200 (*Ballonmeisie*) en £31&nbsp;200 (*Bomomhelser*).

In Junie 2009 het Banksy Bristol verras met 'n geheime tentoonstelling by die Bristol-museum, wat geheel en al deur hom gefinansier word. Nie eers die stad se raadslede (wat die museum besit) het geweet dat 'n Banksy-tentoonstelling opgestel word nie. Die werke wat uitgestal word is nie slegs graffiti nie, maar sluit ook animatronika en onkonvensionele skilderye in.

Dit is egter nie die eerste keer dat hy aandag as 'n waaghals trek nie. Voor hy sy eie tentoonstellings gehou het, het hy self sy werke by bekende museums ingesluip. Dit Britse Museum*Tate Britain* in Londen en die New Yorkse Metropolitan-museum, Museum van Moderne Kuns, Brooklyn-museum en die Amerikaanse museum van natuurlike geskiedenis het almal al Banksy-werke gehuisves sonder dat hulle daarvan bewus was.

Banksy het ook al groot aandag getrek met 'n waagstuk waarin hy 'n poets op die sangeres en sosiale vlinder Paris Hilton gebak het. Met die vrystelling van Hilton se debuutalbum (*Paris*) in 2006, het Banksy 500 CD's in musiekwinkels regoor die Verenigde Koninkryk omgeruil met 'n CD wat sy eie hermengings bevat en hulle titels gegee soos *Why am I Famous?*, *What Have I Done?* en *What Am I For?*. Hy het ook die omslae verruil vir 'n gedokterde foto van Hilton waarin sy bostukloos is en die binneblad vir 'n foto waarin sy 'n hond se kop het.

Na Banksy se werk *Girl with Balloon* op 5 Oktober 2018  vir 'n rekord bedrag van £ 1 042 000 tydens 'n Sotheby's veiling in Londen verkoop is, word die werk onverwags versnipper en sodoende word 'n nuwe kunswerk geskep wat later bekend sou staan as *Love is in the Bin*.

## Galery 

Lêer:GentlemanRat.jpg|*Gentleman Rat*
Lêer:The Mild Mild West - geograph.org.uk - 2547305.jpg|The Mild Mild West

## Verwysings 
## Bronnelys 
*  *The Bristol graffiti artist with the international reputation* deur BBC Bristol.
*  *Banksy in secret exhibition stunt* deur die BBC.

## Eksterne skakels 
*  Banksy se webwerf
Voetbal

regs|duimnael|225px|Sekere van die baie sportsoorte was as voetbal geklassifiseer word.

**Voetbal** kan verwys na 'n ronde of eiervormige leerbal of 'n spel wat met so 'n bal gespeel word soos sokker, rugby, Amerikaanse voetbal, Kanadese voetbal, Australiese voetbal, rugbyliga en Keltiese voetbal.

Die naam *voetbal* is 'n samestelling van die woorde "voet" en "bal". Dit word voetbal genoem omdat die bal gewoonlik met die voete geskop word. In sekere sportsoorte is dit ook toelaatbaar om die bal met 'n knie of kop te tref.

## Verwysings
Soematra

**Soematra** (Indonesies: *Sumatera*; Atjehs: *Ruja*), die wêreld se sesde grootste eiland, na Groenland, Nieu-Guinee, Borneo, Madagaskar en Baffin-eiland, beslaan 'n oppervlakte van 473&nbsp;481&nbsp;km² en word begrens deur die oop Indiese Oseaan in die suidweste, die Andamanse See in die noordweste, die Suid-Chinese See in die noordooste en die Javasee in die suidooste. Soematra is die tweede grootste en mees westelike van die vier Groot-Soenda-eilande asook die derde grootste eiland van die eilandnasie Indonesië. Dit is in die suidooste van die Andaman- en Nicobar-eilande, in die suidweste van die Maleise Skiereiland, in die weste van Borneo en in die noordweste van Java langs die ewenaar geleë. Die Indiese Oseaan word in die noorde deur die Straat van Malakka met die Suid-Chinese See en in die suide deur die Javastraat met die Javasee verbind. Langs Soematra se ooskus lê die eiland Bangka.

[duimnael|links|[Nasa-satellietbeeld van Soematra]]
duimnael|links|Kaart van Soematra
Soematra se naam is afgelei van die Sanskrit-woord *Samudra* (समुद्र) wat "versameling van waters, see of oseaan" beteken. 'n Ou naam vir Soematra is "Swarna Dwipa" (Sanskrit vir: "eiland van goud"), waarskynlik deur die baie vroeë uitvoer van goud uit die myne in die Soematraanse hoogland.

Soematra het 'n bevolking van sowat 50 miljoen, waarvan die meeste Maleiers is, in die noordweste bly veral Acehnese of Atjehs. Hulle besig hul eie moedertale, onderskeidelik Maleis en Atjehs, maar ook die ampstaal van Indonesië, Indonesies. Al dié tale behoort tot die Maleis-Polinesiese tale. Chinees is die moedertaal van die Han-Chinese wat hulle veral in onlangse dekades op Soematra kom vestig het. Die geloofsmeerderheid in Soematra is Moslems (87,1%), gevolg deur 10,7% Christene, en minder as 2% is Boeddhiste en Hindoes.

Borneo en Soematra is veral bekend vir hul reënwoude wat die enigste habitat van die orangoetang vorm. As gevolg van sterk ontbossing word hierdie groot ape ernstig bedreig.

Soematra se geologie word gekenmerk deur baie aktiewe vulkane wat dié eiland van noordwes na suidoos gevorm het. Net suidoos van Soematra is Krakatoa geleë, veral bekend vir die enorme uitbarsting in 1883. Soematra se vulkane behoort tot die Ring van Vuur wat die Stille Oseaan van Nieu-Seeland tot Chili omsirkel.

## Geografie 
### Provinsies 
### Stede 
### Berge 
* Dempo (3&nbsp;159&nbsp;m)
* Kerinci (3&nbsp;805&nbsp;m)
* Sibayak (2&nbsp;212&nbsp;m)
* Pesagi (2&nbsp;262&nbsp;m)
* Singgalang (2&nbsp;877&nbsp;m)
* Marapi (2&nbsp;891,3&nbsp;m)
* Talamau (2&nbsp;912&nbsp;m)
* Tandikat (2&nbsp;438&nbsp;m)
* Leuser (3&nbsp;172&nbsp;m)
* Perkison (2&nbsp;300&nbsp;m)

## Verwysings 
## Eksterne skakels 
*  
*
Sportfreunde Stiller

**Sportfreunde Stiller** (uitspraak: [ˌʃpɔʁtfʀɔɪ̯ndə ˈʃtɪlɐ]) is 'n musiekgroep vanuit Germering by München in Beiere (Duitsland). Die groep het in 1996 onder die naam Stiller tot stand gekom met die stigterslede Peter Brugger op kitaar en sang, Florian Weber op tromme en sang, en Andi Erhard op baskitaar. Die groep is vernoem na Hans Stiller, 'n afrigter by die streeksligavoetbalklub SV Germering, waarin Brugger en Weber voorheen vir 'n lang ruk gespeel het. Brugger het voorheen ook as tromspeler en sanger in die groep Projekt Paul gespeel, tesame met Florian Zwietnig (tans by die musiekduo Mediengruppe Telekommander) en Oliver Pade (tans by die groep Faun).

## Ateljeealbums 
* 2000: So wie einst Real Madrid
* 2002: Die gute Seite	6
* 2004: Burli
* 2006: You Have to Win Zweikampf
* 2007: La Bum	
* 2013: New York, Rio, Rosenheim
* 2016: Sturm & Stille

## Verwysings 
## Eksterne skakels 
* Amptelike webwerf 
* Sportfreunde Stiller-aanhangersklub 
* Laut.de-profiel 
* 'n Onderhoud met die groep in Oktober 2007  
* Onderhoud op MTV unplugged